Palma

Palma, tamén coñecida como Palma de Mallorca ou localmente como Ciutat, é unha cidade e concello insular español, capital da comunidade autónoma das Illas Baleares e da illa de Mallorca. Ocupa unha superficie de 208,63 km², situada a beiras do mar Mediterráneo, na costa suroeste da illa, no centro da baía de Palma. Cunha poboación de 416.065 habitantes en 2019, é a oitava cidade de España en número de habitantes e a primeira das Illas Baleares. A súa área metropolitana engloba nove concellos que abranguen 560.240 habitantes repartidos nunha superficie de 1.015,88 km². Historia A cidade foi fundada polo cónsul romano Quinto Cecilio Metelo o ano 123 aC. Durante o período islámico denomínase Madina Mayurqa. Co rei Xaime I chámase Mallorca. Co Decreto de Nova Planta recuperou oficialmente o nome romano, que, tamén oficialmente, no século XIX, se transformou en Palma de Mallorca; desde 1998 é oficialmente só Palma. Por antonomasia tradicionalmente os mallorquinos denomínana simplemente La Ciutat (A Cidade). Xeografía O termo municipal de Palma ten unha superficie de 208,63 km² e limita cos termos de Calvià, Puigpunyent, Esporles, Valldemossa, Bunyola, Marratxí, Santa Eugènia, Algaida, Llucmajor e o mar Mediterráneo. Corresponde ao termo municipal de Palma o arquipélago de Cabrera, formado polas illas de Cabrera, Conillera, els Estells, l'Imperial, Na Rodona, Na Foradada, Na Plana, Na Pobla e outros illotes menores. Atópase situada no sector occidental da illa de Mallorca, quedando situada entre as comarcas naturais da Serra de Tramuntana, a cal presenta un relevo accidentado definido por aliñacións de dirección nordés-suroeste e polo Pla de Mallorca. Distritos A causa da aplicación da Lei de grandes cidades, desde marzo de 2005 Palma está dividida en cinco distritos: Nord Centre Ponent Llevant Platja de Palma Clima Palma goza de clima mediterráneo cunha temperatura media anual de 17 °C e unha media anual de precipitacións de 450 l/m². Demografía Cunha poboación de 400.578 habitantes (INE 2015), é a cidade máis poboada de Mallorca e das Illas Baleares, así como a oitava cidade en poboación de España. Economía Os dous principais motores da economía son o turismo e a construción, que relegaron a un segundo plano á industria e ao sector primario (agricultura, gandería, pesca, minería). As industrias de hotelería atópanse entre as primeiras de España e ata do mundo enteiro. As zonas que concentran maior número de turistas son a praia de Palma e o centro da cidade. Lugares de interese Catedral de Mallorca Castelo de Bellver Convento de Sant Francesc Igrexa de Santa Eulària Igrexa de Sant Miquel Praza Maior Pazo da Almudaina Notas Véxase tamén Ligazóns externas Concello de Palma Arquivado 24 de febreiro de 2021 en Wayback Machine. (en catalán) Información do Instituto Balear de Estadística Arquivado 13 de setembro de 2019 en Wayback Machine. (en castelán) Información de Eventos e Noticias de Mallorca (en castelán)